KYK: Lady Gaga val lelik by verhoog af | Netwerk24
Deur Kunsredaksie 21 Oktober 2019 16:35
Die superster Lady Gaga is glo ongeskonde nadat sy en 'n aanhanger saam by 'n verhoog afgetuimel het.
Gaga, wat tans die resident-kunstenaar in die Park-teater in Las Vegas, VSA, is, het 'n aanhanger saam met haar op die verhoog genooi en toe op hom geklim.
Toe die aanhanger haar oplig, het sy op en af in sy arms begin spring. Hy het toe sy balans verloor en geval. Gaga het op haar rug beland.
People berig Gaga het kort ná die val gesê: "Alles is oukei, alles is oukei. Die enigste ding wat nie oukei is nie dat ons trappe vir die verhoog nodig het sodat ek weer daarop kan kom!"
Gaga het die aanhanger toe gerusgestel dat dit nie sy skuld was nie en dat sy 'n groot aandeel in die ongeluk gehad het.
Hoewel Gaga, wat vroeër vanjaar 'n Oscar vir die liedjie Shallow gewen het, die vertoning voltooi het, het sy later 'n foto van 'n X-straal op Instagram gedeel, waarin sy aanhangers weer gerus gestel het dat alles oukei is.